钦定古今图书集成/明伦汇编/皇极典/第272卷 > 性理会通 > 《使人畏爱悦服策》唐·白居易
## 钦定古今图书集成/明伦汇编/皇极典/第272卷 > 性理会通 > 《使人畏爱悦服策》唐·白居易

问：“政不可宽，宽则人慢；刑不可急，急则人残。” 故失于恢恢，则漏网而为弊，务于察察，则及泉而不祥。将使宽猛适宜，疏密合制，上施畏爱之道，下有悦服之心，刑政之中，何者为得？

臣闻圣人在上，使天下畏而爱之，悦而服之者，由乎
理大罪，赦小过也。《书》曰：“宥过无大”，况小者乎？刑故无
小，况大者乎？故宥其小者，仁也，仁以容之，则天下之
心爱而悦之矣；刑其大者，义也，义以纠之，则天下之
心畏而服之矣。臣窃见国家用法，似异于是。何则？纠
察之政，急于朝官而宽于外官；惩戒之刑，加于小吏
“而纵于长史。是故权轻而过小者，或反绳之；寄重而
罪大者，或反赦之。”臣伏思之，恐非先王宥过刑故之
道也。然则小大之喻，其犹鱼邪？鱼之在泉者小也，察
之不祥；鱼之吞舟者大也，漏之不可。刑烦犹水浊，水
浊则鱼喁；政慢犹防决，防决则鱼逝。是以善为理者，
举其纲，疏其网。纲举则所罗者大矣，网疏则所漏者
小矣。伏惟陛下举其纲于长吏，疏其网于朝官，舍小
过以示仁，理大罪而明义，则畏爱悦服之化，暗然而
日彰于天下矣。